**Pomembne novosti in spremembe:**

* Uskladitev z novimi Pravili Planinskega društva Domžale.
* Definiranje športnega plezanje kot ene izmed osnovnih aktivnosti odseka.
* Definiranje aktivnega članstva in ostalih nazivov v alpinizmu in športnem plezanju.
* Definiranje športnoplezalne vadbe.
* Definiranje novih organov odseka: sestanek AO, gospodar plezališča, gospodar opreme, vodja športnoplezalne vadbe.
* Ukinitev blagajnika.
* Prenos knjižnice AO pod knjižnico PD.

Pomembne novosti so označene z rdečo, dopolnitve za 2. verzijo osnutka za 2. branje pa z modro.

Na podlagi 12., 27. in 44. člena Pravil Planinskega društva Domžale ter 31. in 41. člena Pravil Alpinističnega odseka Domžale je Sestanek Alpinističnega odseka Planinskega društva Domžale na seji, ki je bila dd. mm. llll sprejel, upravni odbor Planinskega društva Domžale pa na seji, ki je bila 3. novembra. 2021 podal soglasje k

**PRAVILNIKU ALPINISTIČNEGA ODSEKA PLANINSKEGA DRUŠTVA DOMŽALE – verzija 2, za 2. branje**

**I. SPLOŠNE DOLOČBE**

**1. člen**

Alpinistični odsek Domžale (v nadaljevanju: AO) goji alpinistično in športnoplezalno dejavnost v okviru Planinskega društva Domžale (v nadaljevanju: PDD).

**2. člen**

AO je organiziran in deluje v skladu s tem pravilnikom, Pravili Planinskega društva Domžale in pravili Planinske zveze Slovenije (v nadaljevanju: PZS), ki se nanašajo na alpinistično in športno plezalno dejavnost ter deluje v skladu z gorniško etiko, etičnim kodeksom KA PZS in častnim kodeksom slovenskih planincev.

**3. člen**

Ta pravilnik določa:

* dejavnosti AO,
* zastopanje in predstavljanje AO,
* notranjo organiziranost AO,
* organe AO, njihovo pristojnost in način odločanja,
* način volitev organov AO ter njihovo mandatno dobo,
* pravice in dolžnosti članov AO,
* financiranje AO, delitev sredstev AO in način opravljanja nadzora nad razpolaganjem s finančnimi in drugimi materialnimi sredstvi.

V besedilu se uporablja moška slovnična oblika. Vse navedbe, nazivi in določila veljajo enakovredno za moške in ženske.

**II. DEJAVNOST AO**

**4. člen**

Dejavnosti AO so naslednje:

* vzgoja alpinistov in športnih plezalcev,
* razvoj kvalitetnega in množičnega alpinizma in športnega plezanja,
* organizacijska in finančna podpora kvalitetnih in vrhunskih alpinističnih in športnoplezalnih aktivnosti članov AO,
* sodelovanje z vodstvom PDD, ostalimi odseki PDD, drugimi alpinističnimi odseki in pristojnimi komisijami PZS,
* sodelovanje z drugimi športnimi organizacijami in združenji,
* opravljanje drugih dejavnosti, ki so v interesu alpinistične dejavnosti.

**III. ZASTOPANJE IN PREDSTAVLJANJE**

**5. člen**

Člani AO so člani PDD. Formalno člane AO zastopa in predstavlja predsednik PDD, ki tudi odgovarja za zakonitost poslovanja.

**6. člen**

AO in njegove člane zastopa in predstavlja načelnik AO. V primeru odsotnosti načelnika AO opravlja njegovo funkcijo in naloge namestnik načelnika AO. Načelnik se mora redno udeleževati sej upravnega odbora PDD oz. v primeru odsotnosti za to pooblasti namestnika.

**IV. ČLANSTVO**

**7. člen**

Člani AO so lahko vsi, ki gojijo alpinizem in športno plezanje in ki izpolnjuje pogoje določene s tem pravilnikom.

Član ima lahko status člana AO, registriranega člana AO ali podpornega člana AO. Status posameznega člana AO se določi glede na izpolnjevanje pogojev, določenih s tem pravilnikom.

**8. člen**

Član AO postane vsak, ki je v okviru AO uspešno zaključi alpinistično šolo (v nadaljevanju: AŠ) ali šolo športnega plezanja (v nadaljevanju: ŠŠP) oz. opravlja druge dejavnosti odseka, plača članarino PZS in članarino AO.

Najnižja starost za članstvo v AO je 18 let, izjemoma in ob pisnem soglasju staršev ali zakonitih zastopnikov, je član lahko tudi mlajši, a ne mlajši od 16 let. Starost 16 let mora dosegati ob vpisu v AŠ ali ŠŠP. Članstvo v AO ni starostno omejeno, razen z v prejšnjem stavku omenjeno omejitvijo.

Član AO lahko postane tudi oseba, ki je alpinistično ali športnoplezalno usposabljanje zaključil v drugih društvih/klubih. V tem primeru mora pred strokovno komisijo AO dokazati svojo usposobljenost, podpisati pristopno izjavo AO, plačati članarino AO in članarino AO.

Seznam članov vodi načelnik AO.

Registriran član pri Komisiji za alpinizem PZS lahko postane vsak član AO. Registracijo opravi načelnik na podlagi seznama oddanih vzponov AO. V izjemnih primerih in ob soglasju namestnika načelnika, se lahko registrirano članstvo podeli tudi članom, ki ne izpolnjujejo pogojev za registracijo.

**9. člen**

Dolžnosti in pravice vsakega člana AO so naslednje:

* sodeluje na sestankih AO, pri delu in akcijah AO in daje predloge in pobude za delo AO.
* Sodeluje pri izobraževalnem delu AO.
* Opravlja alpinistične in športnoplezalne vzpone v okviru svojih sposobnosti.
* V roku odda spisek opravljenih vzponov, na osnovi katerega bo registriran.
* Skrbi za sposojeno opremo in literaturo, jo vzdržuje in redno vrača na AO.
* Spoštuje in skrbi za spoštovanje tega pravilnika in ostalih pravil AO, PDD in PZS.
* Spoštuje in opravlja ostale dolžnosti, določene s tem pravilnikom.
* Koristi ostale pravice, določene s tem pravilnikom.

**10. člen**

Članstvo v AO preneha z:

* izstopom na podlagi pisne izjave član AO.
* Izbrisom, potrjenim na sestanku AO in vključuje tudi izbris preminulih članov.
* Izključitvijo v primeru kršitev pravilnika, ki jo potrjuje sestanek AO.

**V. NAZIVI**

**11. člen**

Člani AO dosegajo nazive, glede na vrsto aktivnosti, stopnjo usposobljenosti in v določenih primerih tudi glede na podeljen naziv s strani pristojne komisije PZS.

Nazivi v alpinizmu:

* tečajnik AŠ (interni naziv AO),
* mlajši pripravnik (interni naziv AO),
* starejši pripravnik (interni naziv AO),
* alpinist (naziv PZS),
* alpinistični inštruktor (naziv PZS).

Nazivi pri športnem plezanju:

* tečajnik ŠŠP (interni naziv AO),
* športni plezalec (naziv PZS),
* inštruktor športnega plezanja (naziv PZS),
* vaditelj športnega plezanja (naziv PZS),
* trener (naziv PZS),
* sodnik (naziv PZS),
* postavljalec smeri (naziv PZS),
* opremljevalec smeri v naravnih plezališčih (naziv PZS).

Ostali nazivi:

* sodnik lednega plezanja (naziv PZS).

Za pristop k usposabljanju oz. izpitu za pridobitev naziva, ki ga podeljuje pristojna komisija PZS, mora kandidat izpolnjevati pogoje, določene v razpisni dokumentaciji, določeni s strani organizatorja usposabljanja oz. izpita.

Kandidat vlogo z ustrezno dokumentacijo odda načelniku AO. Načelnik, namestnik načelnika in inštruktorji za ustrezno področje odločajo o prijavi kandidata. Če kandidat izpolnjuje vse pogoje za pristop k usposabljanju oz. izpitu, načelnik odda vlogo pristojni komisiji PZS. Načelnik, namestnik načelnika in inštruktorji lahko vlogo kandidata zavrnejo, če presodijo, da kandidat, kljub izpolnjevanju pogojev, ni primeren kandidat za usposabljanje oz. izpit.

Člani AO z novo pridobljenim nazivom, so dolžni svoje sposobnosti, znanje in izkušnje posredovati drugim članom AO ter sodelovati pri vzgoji in izobraževanju tečajnikov in pripravnikov.

**12. člen**

Ta člen enakopravno obravnava pogoje in pravila za dosego naziva “tečajnik AŠ” in “tečajnik ŠŠP”. V nadaljevanju se enakopravno uporablja izraz “tečajnik”. V nadaljevanju se namesto nazivov AŠ in ŠŠP enakopravno uporablja izraz “usposabljanje AO”.

Tečajnik mora biti ob vpisu k usposabljanju AO seznanjen s pravili AO in Priporočili usposabljanj AO. V kolikor tečajnik še ni polnoleten, mora njegovo pristopno izjavo podpisati eden izmed staršev oz. zakonitih zastopnikov. Podpis pristopne izjave tečajnika obvezuje k upoštevanju dokumentov AO, PDD in PZS.

Tečajnik opravi usposabljanje AO, če je prisoten na najmanj 70 % predavanj, se udeleži najmanj 70 % skupnih tur in uspešno opravi teoretični in praktični izpit. Udeležbo evidentira vodja usposabljanja AO.

**13. člen**

Mlajši pripravnik postane tisti registriran član AO, ki izpolnjuje naslednje pogoje:

* uspešno zaključeno izobraževanje v alpinistični šoli AO,
* ima opravljenih vsaj 5 različnih vzponov v kopnem s skupna višino več kot 1000 m, in 5 različnih zimskih pristopov, vzponov in/ali turnih smukov ter
* opravljeni dve mentorski turi.

Mentorski turi opravi kandidat z vnaprej določenim mentorjem. Kandidat sam, ob posvetu z mentorjem izbere pripravniški turi. Odvisno od izkušenj kandidata, lahko na turi pleza kot izmenična naveza ali kot drugi. Mentorska tura je lahko izvedena v vsakem letnem času in razmerah. Vsaj tretjina ture pa mora biti tako zahtevna, da je potrebno varovanje z vrvjo.

Mentor za mentorski turi mora imeti naziv alpinist ali alpinistični inštruktor.

Mlajši pripravnik ne sme solirati. Pleza lahko samo z alpinističnim inštruktorjem, alpinistom ali gorskim vodnikom. Z drugim mlajšim ali starejšim pripravnikom sme plezati samo s soglasjem načelnika AO in vodje šole v vnaprej določenih smereh. O plezanju s člani drugih alpinističnih odsekov mora obvestiti načelnika AO ali vodjo svoje AŠ in vnaprej dobiti njuno soglasje.

**14. člen**

Starejši pripravnik postane tisti registriran član AO, ki izpolnjuje naslednje pogoje:

* pridobljen naziv mlajši pripravnik.
* Od zaključka AŠ mora miniti vsaj 2 leti.
* Kot mlajši pripravnik mora imeti opravljenih vsaj 15 različnih kopnih vzponov (skupna višina več kot 5000 m), 10 različnih zimskih pristopov, vzponov ali turnih smukov in 3 različne zaledenele slapove ter
* pozitivno opravljena izpitna tura za starejšega pripravnika.

Izpitna tura za starejšega pripravnika predstavlja alpinistični vzpon po alpinistični smeri (glavnina varovanja mora biti izvedena klasično - brez svedrovcev), ki je kandidat še ni plezal. Turo izbere kandidat sam in jo opravi po principu izmeničnega plezanja oz. plezanja v vodstvu z alpinističnim inštruktorjem ali gorskim vodnikom .

Izjemoma in ob soglasju načelnika AO je izpitna tura lahko opravljena z alpinistom, registriranim članom AO, ki ga zato pooblastita vodja usposabljanja AO in načelnik. Odvisno od dolžine same ture pleza kot prvi v navezi ali izmenično v vodstvu.

Starejši pripravnik ne sme solirati. Pleza lahko samo z alpinističnim inštruktorjem, alpinistom in gorskim vodnikom. S tečajnikom lahko pleza le v soglasju z vodjem svoje AŠ in vodjem AŠ tečajnika, v vnaprej določenih smereh. Ne sme opravljati vzponov z osebami, ki niso opravljale alpinistične ali plezalne šole.

Ko starejši pripravnik izpolni pogoje za dosego naziva alpinist, preda ustrezno dokumentacijo načelniku AO. Alpinistični inštruktorji, načelnik ter namestnik načelnika odločajo o prijavi kandidata na izpite za dosego naziva alpinist. Pogoj za oddajo vloge je status aktivnega člana AO.

**15. člen**

Častni član AO je tisti član, ki ga zaradi posebnih zaslug za AO, alpinizem in/ali športno plezanje na predlog članov AO izvolijo člani na sestanku AO.

**VI. FINANCIRANJE IN DELITEV FINANČNIH SREDSTEV AO**

**16. člen**

AO lahko pridobiva sredstva za svoje delovanje:

* s strani PDD po finančnem planu PDD,
* s strani PDD za posebne namene,
* s strani PDD z dodeljenimi sredstvi s strani Občine Domžale, KA PZS in/ali drugih organizacij,
* z darili in prispevki podpornih članov AO, simpatizerjev in sponzorjev,
* z interno članarino
* s skupnimi delovnimi akcijami,
* iz drugih virov.

**17. člen**

Člani AO lahko za alpinistično aktivnost zbirajo finančna sredstva preko PDD. Vsak član, ki se odloči za to obliko zbiranja finančnih sredstev, je dolžan načelnika AO, predsednika PDD in blagajnika PDD pravočasno obvestiti o nameri.

Člani AO, ki preko PDD zbirajo sredstva za alpinistično aktivnost, morajo o dejavnosti zbiranja sredstev redno poročati načelniku AO in predsedniku PD. Ob koncu leta je potrebno oddati pisno poročilo.

Vsa zbrana sredstva se zbirajo na transakcijskem računu PDD in sicer na določenem stroškovnem mestu.

Člani AO, ki preko PDD zbirajo sredstva za svojo alpinistično dejavnost, morajo nabrana sredstva koristiti namensko in ob predložitvi ustreznih računov.

**18. člen**

AO mora zagotavljati podatke o svojem finančnem poslovanju. Javnost finančnega in materialnega poslovanja je zagotovljena s pravico do vpogleda članov AO v finančno in materialno dokumentacijo AO in PDD.

Celoten plačilni promet AO poteka preko PDD, kakor je to opredeljeno v Pravilih Planinskega društva Domžale.

**19. člen**

Finančna sredstva s katerimi razpolaga AO, se skladno s finančnim načrtom sprejetim na letni ravni na sestanku AO in seji UO PDD razdelijo na:

* sredstva za plezalno dejavnost,
* sredstva za nakup opreme,
* sredstva za najem in vzdrževanje prostorov in
* skupna sredstva.

Namenska sredstva se lahko porabijo le za določene namene.

**20. člen**

Sredstva za plezalno dejavnost se namenijo usposabljanjem AO, skupnim turam in taborom AO in usposabljanjem in izpitom v organizaciji pristojnih komisij PZS.

Sredstva za nakup opreme so namenjena nakupu skupne tehnične in druge opreme.

Skupna sredstva se namenijo za potrebe delovanja AO (administrativni stroški, skupni stroški za delovanje PD), promocijo (splet in ostali mediji, tiskovine, ipd.), prireditve in družabna srečanja, registracijo pri pristojnih komisijah PZS, zavarovanje kategoriziranih aktivnih članov AO in skupno rezervo.

O teh sredstvih na sestanku AO odločajo vsi prisotni registrirani člani.

**21. člen**

AO lahko krije stroške svojih članov:

* mlajšim in starejšim pripravnikom – do 75 % cene začetnih alpinističnih tečajev in podobnih aktivnosti,
* kotizacijo za izpite, s katerimi kandidati pridobijo uradne nazive pristojnih komisij PZS - 100 % cene usposabljanj oz. izpitov ob prvem pristopu k izpitu.

**22. člen**

Na tečajih, kjer se opravlja preizkus znanja, mora član AO preizkus znanja opraviti, sicer je dolžan vrniti sredstva, prejeta s strani AO.

**23. člen**

Član, ki se s podporo AO udeleži zunanjih usposabljanj, je dolžan AO predstaviti pridobljeno.

**24. člen**

Član AO, ki želi s strani AO finančno podporo za akcijo (odprave, tabori, ...), je dolžan AO pred sprejetjem vsakokratnega finančnega načrta oddati pisno vlogo, v kateri jasno opredeli svoje cilje in načrte. Vsaka vloga se mora javno obravnavati na sestanku AO.

Najava odprave v gorstva izven Evrope mora biti oddana vsaj leto dni pred odhodom na odpravo. Odprava mora biti uvrščena v letni koledar aktivnosti. To je tudi pogoj za podporo prošnji za zbiranje finančnih sredstev PDD.

Pri vlogi za podporo se upoštevajo naslednji kriteriji:

* kvaliteta akcije,
* pomen akcije za AO,
* verjetnost uresničitve akcije.

Višina dodeljenih sredstev za prijavljene akcije se določi s finančnim načrtom. O finančni podpori in njeni višini, ki ni določena v finančnem načrtu, odloča sestanek AO.

Za vsako akcijo, podprto s strani AO, je član AO, ki je bil deležen podpore, dolžan v 45 dneh po koncu akcije, oddati pisno poročilo z računi o namenski porabi finančnih sredstev in poročilo o poteku akcije, ki se obravnava in potrdi na sestanku AO z večino prisotnih članov.

Tisti član AO, ki poročila ne odda ali odda poročilo, ki ni potrjeno, ni upravičen do sofinanciranja s strani AO v naslednjih 5 letih.

**25. člen**

Odredbodajalec za izdatke AO je načelnik AO. Za izplačila stroškov, ki niso del letnega načrta in ki presegajo 250 € mora načelnik AO pridobiti soglasje sestanka AO.

**VII. ORGANI AO**

**26. člen**

Na AO opravljajo delo in odločajo o delovanju AO naslednji organi:

* sestanek AO
* načelnik AO,
* namestnik načelnika AO,
* vodja AŠ,
* gospodar plezališča na Rodici,
* gospodar opreme.

Sestanek AO lahko kadar koli določi strokovno komisijo AO za obravnavo različnih, a točno določenih tematik. Komisijo sestavljajo vodja komisije in dva člana. Izberejo jih člani AO izmed aktivnih članov AO. Komisija ima omejen mandat delovanja do trenutka rešitve tematike oz. do konca mandata načelnika, oz. kar je prej.

**27. člen**

Organi morajo o svojem delu redno poročati na sestanku AO. Vsak član AO ima pravico do vpogleda v delo organov AO.

**28. člen**

Sestanek AO je najvišji organ AO in je lahko reden ali izreden. Pravico glasovanja in odločanja na sestanku AO imajo vsi člani AO.

**29. člen**

Redni sestanek AO vodi in sklicuje načelnik AO, v primeru njegove odsotnosti pa njegov namestnik. Na sestanek AO se s pisnim vabilom povabi vse člane AO in predsednika PDD.

Sestanek AO je sklepčen, če je ob predvidenem začetku navzoča najmanj tretjina članov AO. V nasprotnem primeru se začetek preloži za 15 minut, nakar sestanek AO odloča z večino prisotnih članov s pravico glasovanja. O sestanku se vodi zapisnik, ki mora biti poslan vsem članom AO ter hranjen v arhivu AO in PDD.

Vabilo, zapisnik in arhivske kopije so lahko v kakršni koli obliki, ki je prosto dosegljiva vsem članom.

**30. člen**

Pristojnosti sestanka AO so naslednje:

* voli organe z dvoletnim mandatom razen vodij usposabljanj AO,
* obravnava in sprejema poročila organov AO,
* sprejema pravilnike in spremembe oz. dopolnitve pravilnikov,
* sprejema plan dela in finančni načrt za prihodnje leto,
* odloča o predlogih, pobudah in prošnjah svojih članov,
* odloča o prenehanju delovanja AO,
* ostale pristojnosti določene v tem pravilniku.

**31. člen**

Sklepi, sprejeti na sestanku AO, se lahko spremenijo ali dopolnijo samo na naslednjem sestanku AO.

**32. člen**

Izredni sestanek AO lahko kadarkoli skliče načelnik AO ali več kot polovica članov AO, ki ima na dan sklica izrednega sestanka AO status člana, kot je določen v 8. členu tega pravilnika.

Izredni sestanek AO ima enake pristojnosti kot redni sestanek AO. V vsakem takem primeru se, v kolikor ni v tem členu določeno drugače, smiselno uporabljajo določbe tega pravilnika, ki se nanašajo na sestanek AO.

**33. člen**

Načelnik AO:

* vodi in zastopa AO,
* skrbi za izvajanje programa, sklepov sestanka AO, namensko porabo in pravilnost koriščenja finančnih sredstev,
* skrbi, da delo AO poteka v skladu s tem pravilnikom,
* usklajuje delovanje organov AO,
* sodeluje z organi AO,
* vodi sestanke AO,
* se udeležuje sestankov upravnega odbora PDD in skrbi za usklajevanje dela s PDD,
* na zboru članov PDD predstavi delovanje in dobi potrditev za letni plan dela
* se udeležuje zbora načelnikov pristojnih komisij s področja delovanja odseka,
* skliče redni in izredni sestanek AO,
* odobri izplačilo sredstev iz blagajne AO,
* ima ostale pristojnosti določene s tem pravilnikom.

Na AO se ne sme opravljati nobena dejavnost brez vednosti načelnika AO.

Namestnik načelnika AO nadomešča načelnika v primeru odsotnosti v vseh njegovih nalogah in funkcijah.

**34. člen**

Gospodar opreme je pristojen in odgovoren za opremo, ki je last AO. Delo gospodarja opreme ureja Pravilnik uporabe opreme AO PDD. Pravilnik sprejema in potrjuje Sestanek AO. Pred potrditvijo mora biti dokument usklajen s tem pravilnikom in Pravili PDD.

**35. člen**

Gospodar plezališča na Rodici je pristojen in odgovoren za nemoteno in gospodarno delovanje plezališča na Rodici. Njegovo delo ureja Pravilnik uporabe plezališča na Rodici. Pravilnik sprejema in potrjuje Sestanek AO. Pred potrditvijo mora biti dokument usklajen s tem pravilnikom in Pravili PDD.

**36. člen**

Vodja AŠ je registriran alpinistični inštruktor, izredno registrirani alpinist, aktiven član AO, ki prevzame organizacijo AŠ in je odgovoren za tečajnike v času šolanja.

Vodja AŠ in alpinisti ter starejši pripravniki, ki sodelujejo pri izvajanju AŠ morajo biti registrirani za tekoče leto pri KA PZS.

Vodja AŠ in/ali načelnik mora zahtevati od tečajnikov, da imajo poravnano A članarino PZS oz. primerljivo tuje zavarovanje. Članarina B za alpinistično šolo ni dovolj, saj v primeru tujine, ki je neizbežna tudi v procesu šolanja, ni ustrezna.

Vodja AŠ vsaj teden dni pred akcijo, ki je namenjena tečajnikom, le-te obvesti o obvezni in priporočljivi opremi. Pred pričetkom akcije se pregleda obvezna oprema tečajnikov in se po potrebi dopolni. Če tečajnik nima obvezne opreme, mu vodja skupne ture in vodja naveze lahko prepovesta udeležbo na plezalni turi.

**VIII. ŠPORTNOPLEZALNA VADBA**

**37. člen**

Športnoplezalna vadba (v nadaljevanju vadba) se izvaja na plezališču na Rodici v času šolskega leta, z izjemo šolskih počitnic in praznikov.

Kot športnoplezalno vadbo se razume vodena vadba športnega plezanja za vse starostne skupine. Vadbo vodijo trenerji, ki imajo za to ustrezno znanje, licence in izkušnje. Športnoplezalno vadbo ureja Pravilnik o izvajanju športnoplezalne vadbe PD Domžale.

Pravilnik sprejema in potrjuje Sestanek AO. Pred potrditvijo mora biti dokument usklajen s tem pravilnikom in Pravili PDD.

**38. člen**

Športnoplezalno vadbo vodi vodja vadbe, ki je pristojen in odgovoren za organizacijo in nemoten potek vadbe. Njegovo delo ureja Pravilnik o izvajanju športnoplezalne vadbe PD Domžale.

Vodjo vadbe se izbere z razpisom, katerega vodi načelnik AO, oz. z njegove strani pooblaščena oseba, ob podpori predsednika PDD.

Vodja vadbe za svoje delo prejme plačilo. O višini plačila se stranki dogovorita glede na določila Pravilnika o pogodbenem sodelovanju.

**IX. KRŠENJE PRAVIL**

**39. člen**

O kršitvi pravilnika in o izreku ukrepa odloča sestanek AO. V primeru, ko član AO krši ta pravilnik, lahko vsak registriran član AO sproži razpravo o kršitvi in o izreku ustreznega ukrepa.

**40. člen**

Ukrepi v primeru kršitve tega pravilnika, so:

* osebno opozorilo načelnika AO,
* javni opomin na sestanku AO,
* omejitev pravic člana AO za določen čas,
* izključitev iz AO za dobo 6 mesecev\*,
* izključitev iz AO.

\* Izključitev iz AO za dobo 6 mesecev pomeni, da se izključeni v tem času ne sme udeleževati sestankov in drugih aktivnosti AO.

**41. člen**

V primeru, ko je ukrep izročen mladoletnemu članu AO, se o izrečenem ukrepu obvesti starše s priporočeno pisemsko pošiljko.

**IX. PREHODNA IN KONČNA DOLOČILA**

**42. člen**

Ta pravilnik začne veljati z dnem sprejetja na Sestanku AO dne dd. mesec lll.

**43. člen**

Spremembe in dopolnitve tega pravilnika se sprejemajo po enakem postopku, kot je bil sprejet ta pravilnik.

**44. člen**

Z dnem sprejetja tega pravilnika preneha veljati stari Pravilnik AO PDD.

|  |  |
| --- | --- |
| Matej Ogorevc,  načelnik AO PD Domžale | Helena Kermauner,  predsednica PD Domžale |